दिनै 12 मे गायदे बसुमातारी आरो हेलेना बसुमातारीनि थैनाय साननि गिबि आइजो  मुंख्लं सान । बे सानखौ दिनै कक्राझार जिलानि गसाइगाव महखुमानि  सरायबिल आव थानाय गाइदे हेलेनानि मंखर सालियाव बिथांमोननि रुंसारि सानखौ फालिदों बे हाबाफारियाव दुलाराइ बर’ फराइसा आफादनि आफादगिरि बिथां दिपेन बर’ जों लोगोसे दुलाराइ बर’ फरायसा आफादनि नेहातारी आरो मावथिफोर, दुलाराइ आइजो अनसाय आफादनि दैदेनगिरिफोर आरो दानि बिटिआर नि इएम बिथां रेव रेवा नारजारी बारग’ एमसिएलए जिरन बसुमातारीजों लोगोसे रुंसारि बिथांमोननि नखरनि सोद्रोमाफोरा बाहागो लायो । गोबाव समनिफ्रायनो बे सानखौ दुलाराय आइजो अनसाय आफाद आ बर’ बिमा सान हिसाबै फालिबोदों  आरो दुलाराइ बर’ फराइसा आफाद आ गिबि Bodoland आइजो मुंख्लं सान एबा गोथार सान हिसाबै फालिबोदों। बडफानि दैदेननायाव Bodoland सोमावसारनायाव 1988 माइथाइनि 12 मे एबा दिनैनि सानाव गाइदे बसुमातारी आरो हेलेना बसुमातारी सानै आइजोआ सुबुंमोनथाइ सोमावरायनि नारा नाथा नाजानायाव फुलिसनि गुलिखौ बिखायाव बोजबना लानानै बर’ हारिनि मोनथाइनि थाखाय जिउ खोमानो गोनां जादोंमोन । आरो बे सानखौ दुलाराइ आइजो आफाद आरो दुलाराइ  बर’ फरायसा आफादा फालिबोदों।आरो बेबायदि Bodoland सोमावसारनायाव हारिनि मोनथाइ एबा थामोनथानि थाखाय रुंसारि जानाय गासैबो मुंख्लंफोरखौ दुलाराइ बर’ फरायसा आफाद आरो गुबुन गुबुन आफादा मान होबोदों एबा फालिबोदों ।आरो बिथांमोनि नाजानाय, बोसोन आरो सानस्रिफोरखौ जेबोलाबो फालिगोन आरो गोजोर खालामगोन आरो गाइदे, हेलेना बिथांमोनाजे सासे बिमा महरै हारिखौ सिबिनायनि मुंयै रुंसारि जाबाय बिथांमोना जेबोलाबो बर’ हारिनि अलंबार हाथरखि बायदि बर’नि गेजेराव नेरसोन महरै थागोन आरो बिथांमोननि होलांनाय बिहोमाखौ जेबोलाबो गोजोरै लाखिगोन। बिथांमोन रुंसारि जालांनायनि उनाव बिथांमोननि नख’रा जोबोर नोरजिया जादों बेनिखायनो बिथांमोननि नखरखौ दुलाराइ बर’ फरायसा आफादा बेसेबां हायो जोथोन लानाओ नाजागोन आरो बेनि थाखाय बिटिआर सरखारखौबो जोथोन लानो थाखाय खावलायगोन होनना फोरमायो बिथां दिपेन बर’ आ।